
На основу члана 138. став 1. Устава Републике Србије ("Сл. гласник РС", бр. 98/2006 и 115/2021) и члана 37. Закона о Заштитнику грађана („Службени гласник РС“, бр. 105/2021), у испитном поступку оцене законитости и правилности рада Музичке школе Суботица, покренутом по притужби АА из …, након окончаног испитног поступка Заштитник грађана је сачинио
ИЗВЕШТАЈ О СЛУЧАЈУ СА ПРЕПОРУКОМ
Заштитник грађана је примио притужбу коју је поднео АА из …, у којој се наводи да је Управни суд донео Пресуду бр: III-8 У. …/18 (17) од 22. 10. 2020. године, којом је усвојио тужбени захтев притужиоца АА који је био учесник на конкурсу за избор директора Музичке школе Суботица. Управни суд је наведеном пресудом поништио решење Школског одбора Музичке школе Суботица дел. бр. …/17 од 22.3. 2017. године и предмет вратио туженом органу на поновно одлучивање. Како је у притужби наведено, Музичка школа одбија да поступи по пресуди. Уз притужбу је достављена и пресуда Управног суда бр: III-8 У. …./18 (17) од 22. 10. 2020. године.
Испитујући испуњеност услова за поступање по поднетој притужби у оквиру навода притужбе и разматрајући приложену документацију, Заштитник грађана је донео Закључак о покретању испитног поступка оцене законитости и правилности рада Музичке школе Суботица и сходно члану 33. став 4. и члану 34. став 1. Закона о Заштитнику грађана, акт дел. бр. 8719  од 11. 4. 2023. године, којим је затражено изјашњење.
Увидом у достављену пресуду Управног суда бр: III-8 У. …/18 (17) од 22. 10. 2020. године, утврђено је да је суд усвојио тужбени захтев притужиоца АА у вези спровођења конкурса за избор директора Музичке школе Суботица, наведеном пресудом поништио решење Школског одбора Музичке школе Суботица дел. бр. …/17 од 22. 3. 2017. године и предмет вратио туженом органу на поновно одлучивање. У образложењу пресуде, наведено је да је у тужби поднетој овом суду дана 20. 4. 2017. године, која је заведена у уписнику суда под посл. бр. У …/17 тужилац оспорио законитост решења туженог органа из свих законских разлога. Истакнуто је да је конкурс који је тужени орган објавио у листу „Послови“ број 709 од 18. 1. 2017. године, противзаконит зато што су у њему поред законских услова, истакнути и услови који нису прописани Законом о основама система образовања и васпитања
, јер нису сагласни члану 59. члану 8. став 2. и члану 120. наведеног закона. 

Такође, наводи се да према стању у списима и разлозима образложења оспореног решења произлази да се на конкурс јавило три кандидата и то: 1. АА, академски музичар, професор из …, овде тужилац; 2. ББ, професор солфеђа музичке културе и мастер теоретичар уметности из … и З. ВВ, дипломирани музички педагог из …. Школски одбор је одлуком дел.бр ../17 на седници одржаној 9. 1. 2017. године, образовао Конкурсну комисију за преглед приспелих пријава и оцењивању њихове благовремености и потпуности. Комисија је прегледала приспеле пријаве и утврдила да су пријаве кандидата ББ и ВВ благовремене и потпуне, а да је пријава АА благовремена, али непотпуна из разлога што није садржала: доказ о знању мађарског језика; уверење Привредног суда да није правноснажно осуђиван за привредни преступ у вршењу раније делатности, Уверење о држављанству, Извод из матичне књиге рођених, Уверење основног суда да против тужиоца није покренут поступак и потврда о радном искуству тужиоца. Из наведених разлога ова пријава сматрала се непотпуном, те је као таква одбачена и није узимана у даље разматрање.
Између осталог, у образложењу пресуде  наведено је и то да је одредбом члана 69. став 1. Закона о општем управном поступку („Службени лист СРГ, бр. 33/97 и 31/01 и „Службени гласник РС“, бр. 30/10), који је био у примени у време доношења оспореног решења, прописано да ако у поступку решава колегијални орган у већу се саставља посебан записник, а када је донета једногласна одлука, у том се може саставити само забелешка на спису. Ставом 2. наведеног члана, прописана је садржина записника о већању и гласању.

Према правном ставу Управног суда, усвојеном на седници свих судија, одржане 29. 10. 2012. године, у списима предмета колегијалног органа, достављеним Управном суду поводом тужбе изјављене против одлуке тог органа, мора се налазити записник о већању и гласању. Записником о већању и гласању колегијалног органа се сматра и потписани и оверен извод из записника са седнице колегијалног органа.

Како из увода оспореног решења произлази да је решење донео колегијални орган — Школски одбор Музичке школе у Суботици на седници одржаној дана 22. 3. 2017. године, а да се у списима не налази записник са седнице колегијалног органа из ког би се утврдили подаци о личном саставу колегијалног органа, да ли је постојао кворум присутних чланова без кога колегијални орган не може да решава и кворум присутних чланова који су гласали за одлуку, то су по оцени Управног суда, учињене битне повреде правила поступка прописане одредбама цитираног члана 69. Закона о општем управном поступку, будући да се без записника не може утврдити да ли је седница одржана, нити да ли је на њој донето оспорено решење.

Оцењујући законитост оспореног решења, у границама захтева из тужбе, у смислу одредбе члана 41. став 1. Закона о управним споровима („Службени гласник РС”, број 111/09) ценећи наводе тужбе, одговора на тужбу туженог и заинтересованог лица, наводе тужиоца на усменој јавној расправи и целокупне списе ове управне ствари, Управни суд је нашао да је тужба основана.

***
Музичка школа Суботица доставила је изјашњење дел. бр. …/23 од 26. 4. 2023. године, којим је обавестила Заштитника грађана да сматра да је школа поштовала своје обавезе по пресуди Управног суда бр: III-8 У. …/18 (17) од 22. 10. 2020. године. У прилогу изјашњења достављена су и два дописа, односно два дописа које је Музичка школа Суботица у два наврата доставила Управном суду по овом предмету (дел. бр. …/21 од 14. 12. 2021 1 дел. бр. …/22 од 22. 12. 2022.), поступајући по захтевима Управног суда  за извршење пресуде, први од 17. 11. 2021. и други од 7. 12. 2022. године.
У првом изјашњењу по захтеву Управног суда од 17. 11. 2021. године, Музичка школа се изјаснила да је тужба уважена из разлога што, према наводима пресуде списи предмета не садрже Записник са седнице Школског одбора од 22. 3. 2017. године када је донето Решење о избору ББ за директора школе. Из наведене садржине пресуде је такође закључено да се налаже поновно одлучивање из разлога напред наведеног формалног недостатка. Музичка школа је навела, да су предузете све потребне радње по овом питању и налогу суда, те је Школски одбор утврдио да је предметни Записник од 22.3.2017. године, сачињен још тада - дакле 22.03.2017. године те да им није познато зашто се не налази у списима суда иако је школа овај документ достављала суду најмање у два наврата, према наводима школе.
Управни суд је доставио и други захтев за извршење пресуде 7. 12. 2022. године. Музичка школа је поступајући по другом захтеву обавестила Управни суд да остаје при већ изнетим ставовима за које наводи да су детаљно образложени.
***

Увидом у достављено изјашњење и документацију, Заштитник грађана је утврдио да Музичка школа није поступила по пресуди Управног суда бр: III-8 У. …/18 (17) од 22. 10. 2020. године, ни након два захтева за извршење пресуде.
Приликом утврђивања пропуста, Заштитник грађана руководио се одредбама Устава Републике Србије и Закона о управним споровима
.

Уставом Републике Србије, чланом 145. прописано је да су судске одлуке обавезне за све и не могу бити предмет вансудске контроле.

Према члану 7. Закона о управним споровима, пресуда донета у управном спору је обавезујућа.

Чланом 69. Закона о управним споровима прописано је да када суд поништи акт против кога је био покренут управни спор, предмет се враћа у стање поновног решавања по жалби, односно стање поновног решавања по захтеву странке у првостепеном поступку, ако је жалба била законом искључена (стање пре него што је поништени акт донет). Ако према природи ствари у којој је настао управни спор треба уместо поништеног управног акта донети други, надлежни орган је дужан да тај акт донесе без одлагања, а најкасније у року од 30 дана од дана достављања пресуде, при чему је надлежни орган везан правним схватањем суда, као и примедбама суда у погледу поступка.
* * *
Органи јавне власти посебно морају водити рачуна да одлуке које се тичу права, обавеза или на закону заснованих интереса грађана имају основ у закону и да њихов садржај буде усклађен са законом.
Законом је прописано да су органи управе, приликом поновног одлучивања о правима, обавезама и интересима грађана, везани правним схватањима и примедбама надлежног суда. Ова законом прописана обавеза органа управе не дозвољава полемисање са судском одлуком, већ захтева да орган управе у пуној мери поступи у складу са правним схватањем суда и отклони све пропусте на које је суд указао у својој одлуци. Другачије поступање није законито, представља акт лоше управе и отежава, а може и да онемогући заштиту права и интереса грађана.
***
Након спроведеног испитног поступка оцене законитости и правилности рада, Заштитник грађана констатује да Музичка школа Суботица није поступила по пресуди Управног суда бр: III-8 У. …/18 (17) од 22. 10. 2020. године, ни након два захтева за извршење пресуде, чиме је повредила права притужиоца као учесника спроведеног конкурса за избор директора Музичке школе Суботица.
Имајући у виду да је утврдио пропусте у раду Музичке школе Суботица, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следећу
ПРЕПОРУКУ
Музичка школа Суботица поступиће по пресуди Управног суда бр: III-8 У. …/18 (17) од 22. 10. 2020. године, тако што ће Школски одбор Музичке школе у Суботици, донети ново и на закону засновано решење о избору директора, придржавајући се примедаба суда изнетих у наведеној пресуди Управног суда.
Музичка школа Суботица обавестиће Заштитника грађана, у року од 60 дана од дана пријема овог акта, о поступању по препоруци, уз достављање доказа о поступању.

ЗАМЕНИК ЗАШТИТНИКА ГРАЂАНА

                                                                                               Јелена Стојановић
	Доставити:

· Музичкој школи Суботица

· Притужиоцу, АА 

	


� „Сл. гласник РС", бр. 88/2017, 27/2018 - др. закон, 10/2019, 27/2018 - др. закон, 6/2020 и 129/2021


� "Сл. гласник РС", бр. 111/2009

